Il-Gvern wieġeb għal dikjarazzjonijiet li saru lbieraħ mill-Ewroparlamentari tal-Partit Nazzjonalista Roberta Metsola u qal li huwa inaċċettabbli li ma tafx li l-Gvern Malti daħħal fil-liġijiet ta’ pajjiżna direttiva tal-Unjoni Ewropea kontra l-abbuż u l-isfruttament tat-tfal xejn inqas minn tmien xhur ilu. Il-Gvern qal li d-direttiva tal-UE kontra l-abbuż u l-isfruttament tat-tfal daħlet fis-seħħ bis-saħħa tal-Att numru IV tal-2014 fit-18 ta’ Marzu li għadda. Fuq dawn l-emendi, il-Gvern qal li l-Partit Nazzjonalista kien ivvota favur. Il-Gvern sostna li kuntrarju għal dak li kien jiġri taħt amministrazzjoni preċedenti, meta fil-qasam tal-ġustizzja kien hemm letarġija sħiħa, Gvern ġdid qed iġib lil pajjiżna konformi mal-liġijiet Ewropej fil-qasam tal-ġustizzja. Il-Gvern temm jgħid li qiegħed jirkupra ż-żmien mitluf taħt Gvern Nazzjonalista tant li fi ftit iktar minn sena, il-Parlament approva elenku sħiħ ta’ liġijiet Ewropej li jagħtu aktar drittijiet liċ-ċittadini Maltin u Għawdxin.